title: 2013/2/EU: Neuvoston päätös, annettu 17 päivänä joulukuuta 2012 , viisumien myöntämisen helpottamista koskevan sopimuksen allekirjoittamisesta Euroopan unionin puolesta Euroopan unionin ja Armenian tasavallan välillä

text:
               8.1.2013

               FI

               Euroopan unionin virallinen lehti

               L 3/1

         NEUVOSTON PÄÄTÖS,
   annettu 17 päivänä joulukuuta 2012,
   viisumien myöntämisen helpottamista koskevan sopimuksen allekirjoittamisesta Euroopan unionin puolesta Euroopan unionin ja Armenian tasavallan välillä
   (2013/2/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Itäistä kumppanuutta koskevan Prahan huippukokouksen yhteydessä 7 päivänä toukokuuta 2009 annetussa yhteisessä julkilausumassa vahvistettiin poliittinen tuki viisumikäytäntöjen helpottamiselle ja aikomus toteuttaa asteittain toimia viisumivapauden toteuttamiseksi kansalaisten hyväksi sopivassa vaiheessa.

               (2)

               Neuvosto valtuutti 19 päivänä joulukuuta 2011 komission aloittamaan Armenian tasavallan kanssa neuvottelut viisumien myöntämisen helpottamista koskevasta sopimuksesta Euroopan unionin ja Armenian tasavallan välillä, jäljempänä ’sopimus’. Neuvottelut saatiin menestyksekkäästi päätökseen, kun sopimus parafoitiin 18 päivänä lokakuuta 2012.

               (3)

               Sopimus olisi allekirjoitettava unionin puolesta sillä varauksella, että sopimuksen tekeminen saatetaan päätökseen.

               (4)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (1) mukaisesti; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)

               Tällä päätöksellä kehitetään niitä Schengenin säännöstön määräyksiä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (2) mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan valtuutus allekirjoittaa Euroopan unionin ja Armenian tasavallan välinen sopimus viisumien myöntämisen helpottamisesta unionin puolesta sillä varauksella, että mainitun sopimuksen tekeminen saatetaan päätökseen. (3)

   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 17 päivänä joulukuuta 2012.

            Neuvoston puolesta

            Puheenjohtaja

         S. ALETRARIS

      (1)  EYVL L 131, 1.6.2000, s. 43.

      (2)  EYVL L 64, 7.3.2002, s. 20.

      (3)  Sopimuksen teksti julkaistaan yhdessä sen tekemistä koskevan päätöksen kanssa.


title: Komission päätös (EU) 2015/826, annettu 22 päivänä toukokuuta 2015, Tanskan tiedoksi antamista nitriittien lisäämistä tiettyihin lihavalmisteisiin koskevista kansallisista säännöksistä (tiedoksiannettu numerolla C(2015) 3526)

text:
               28.5.2015

               FI

               Euroopan unionin virallinen lehti

               L 130/10

         KOMISSION PÄÄTÖS (EU) 2015/826,
   annettu 22 päivänä toukokuuta 2015,
   Tanskan tiedoksi antamista nitriittien lisäämistä tiettyihin lihavalmisteisiin koskevista kansallisista säännöksistä

         (tiedoksiannettu numerolla C(2015) 3526)

   (Ainoastaan tanskankielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 114 artiklan 6 kohdan
   sekä katsoo seuraavaa:
   I   TOSISEIKAT JA ASIAN KÄSITTELY

               (1)

               Komission päätöksellä 2010/561/EU (1) hyväksyttiin kaliumnitriitin E 249 ja natriumnitriitin E 250 (nitriittien) lisäämisestä lihavalmisteisiin annetut Tanskan kansalliset säännökset, jotka sisältyvät elintarvikkeiden lisäaineista 11 päivänä tammikuuta 2005 annettuun määräykseen nro 22 (Bekendtgørelse nr 22 af 11.1.2005 om tilsætningsstoffer til fødevarer), ja Tanskassa sallittujen elintarvikkeiden lisäaineiden luettelo (Liste over tilladte tilsætningsstoffer til fødevarer, ”Positivlisten”). Tanskan kuningaskunta antoi nämä Euroopan unionin toiminnasta tehdyn SEUT-sopimuksen 114 artiklan 4 kohdan mukaisesti tiedoksi komissiolle 20 päivänä marraskuuta 2009 päivätyllä kirjeellä. Nämä kansalliset säännökset hyväksyttiin 25 päivään toukokuuta 2015 asti.

               (2)

               Tanskaa ei vaadittu saattamaan osaksi kansallista lainsäädäntöään Euroopan parlamentin ja neuvoston direktiiviä 2006/52/EY (2) siltä osin kuin se koskee nitriittien lisäämistä lihavalmisteisiin. Päätöksessä 2010/561/EU edellytettiin, että Tanska kerää järjestelmällisesti tietoa ja raportoi komissiolle, voidaanko direktiivissä 2006/52/EY säädettyjä tasoja soveltamalla saavuttaa vaadittu suojan taso, ja jos ei, aiheuttaisiko se ihmisten terveydelle riskin, jota ei voida hyväksyä. Lisäksi päätöksellä edellytettiin, että komissio seuraa direktiivin 2006/52/EY täytäntöönpanoa jäsenvaltioissa etenkin siltä osin kuin on kyse elintarviketeollisuuden käyttämistä nitriiteistä eri lihavalmisteryhmissä ja kuulee jäsenvaltioita, sidosryhmiä ja Euroopan elintarviketurvallisuusviranomaista EFSAa.

               (3)

               Komission asetuksella (EU) N:o 1129/2011 (3) siirrettiin direktiivissä 2006/52/EY säädetyt nitriittien käyttöä lihavalmisteissa koskevat tasot ja muut edellytykset Euroopan parlamentin ja neuvoston asetuksen (EY) N:o 1333/2008 (4) liitteeseen II; kyseistä asetusta on sovellettu 1 päivästä kesäkuuta 2013.

               (4)

               Tanska ilmoitti 25 päivänä marraskuuta 2014 päivätyllä kirjeellä komissiolle, että se haluaa pitää edelleen voimassa nitriittien käyttöä lihavalmisteissa koskevat kansalliset säännökset, jotka eroavat asetuksen (EY) N:o 1333/2008 säännöksistä. Kansalliset säännökset sisältyvät 27 päivänä toukokuuta 2013 annettuun elintarvikelisäaineita koskevaan määräykseen nro 542 (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet). Tiedoksiantonsa tueksi Tanska toimitti lisätietoja esimerkiksi lihavalmisteiden kulutuksesta ja tuonnista, altistumisesta nitriiteille, botulismin esiintymisestä sekä nitrosamiinien muodostumisesta lihavalmisteisiin.

         1.   UNIONIN LAINSÄÄDÄNTÖ
   1.1   SEUT-sopimuksen 114 artiklan 4 ja 6 kohta

               (5)

               SEUT-sopimuksen 114 artiklan 4 kohdassa määrätään seuraavaa: ”Jos sen jälkeen, kun Euroopan parlamentti ja neuvosto, neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 36 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle.”

               (6)

               SEUT-sopimuksen 114 artiklan 6 kohdan mukaan komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

         1.2   Asetus (EY) N:o 1333/2008

               (7)

               Asetuksen (EY) N:o 1333/2008 yleisten periaatteiden mukaisesti elintarvikkeen lisäaineen hyväksymisen edellytyksenä on riittävä tekninen tarve, hyväksyttävyys terveyden kannalta sekä se, että lisäaineen käyttö ei johda kuluttajaa harhaan.

               (8)

               Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset. Ainoastaan unionin luetteloon sisällytettyjä elintarvikelisäaineita voidaan saattaa markkinoille sellaisinaan ja käyttää elintarvikkeissa luettelossa määriteltyjen ehtojen mukaisesti.

               (9)

               Nitriittejä on käytetty lihavalmisteissa useita vuosikymmeniä yhdessä muiden tekijöiden kanssa muun muassa varmistamaan lihavalmisteiden ja erityisesti suolattujen lihavalmisteiden säilyminen ja mikrobiologinen turvallisuus estämällä esimerkiksi hengenvaarallista botulismia aiheuttavien Clostridium botulinum -bakteerien lisääntyminen. Toisaalta tiedetään, että lihavalmisteiden sisältämät nitriitit voivat muodostaa syöpää aiheuttavia nitrosamiineja. Alan lainsäädännössä on siksi pyrittävä saavuttamaan tasapaino lihavalmisteissa olevista nitriiteistä johtuvan nitrosamiinien muodostumisriskin ja toisaalta sen suojaavan vaikutuksen välillä, joka nitriiteillä on erityisesti botulismia aiheuttavien bakteerien lisääntymisen estäjinä.

               (10)

               Asetuksen (EY) N:o 1333/2008 liitteessä II olevan E osan ryhmässä 08.3 ”Lihavalmisteet” esitetään kaliumnitriitin E 249 ja natriumnitriitin E 250 enimmäismäärät, jotka voidaan lisätä valmistuksen aikana. Lisättävät enimmäismäärät ovat 150 mg/kg useimmissa lihavalmisteissa yleensä ja 100 mg/kg steriloiduissa lihavalmisteissa. Joidenkin tietyissä jäsenvaltioissa perinteisesti valmistettavien suolattujen lihavalmisteiden osalta enimmäismäärä on 180 mg/kg.

               (11)

               Yleisestä säännöstä poiketen asetuksen (EY) N:o 1333/2008 liitteessä II olevan E osan ryhmässä 08.3.4 ”Perinteisesti suolatut lihavalmisteet, joihin sovelletaan nitriittejä ja nitraatteja koskevia erityissäännöksiä” esitetään jäämien enimmäismäärät tiettyjen perinteisesti suolattujen lihavalmisteiden osalta, jotka tuotetaan perinteisin valmistusmenetelmin. Jäämien enimmäismääriä 50 mg/kg, 100 mg/kg ja 175 mg/kg sovelletaan kyseisten tuotteiden eri ryhmiin, esimerkiksi 175 mg/kg tuotteisiin Wiltshire bacon ja dry cured bacon ja vastaaviin tuotteisiin sekä 100 mg/kg tuotteeseen Wiltshire ham ja vastaaviin tuotteisiin. Näiden tuotteiden osalta on vahvistettu jäämien enimmäismäärät, koska lihaan imeytyvän suolan määrää on kyseisten tuotteiden valmistusprosessin vuoksi mahdotonta valvoa. Näiden tiettyjen tuotteiden valmistusprosessi kuvataan direktiivissä, jotta ”vastaavat tuotteet” voidaan yksilöidä ja voidaan täsmentää, mihin tuotteisiin eri enimmäismääriä sovelletaan.

               (12)

               Asetuksessa (EY) N:o 1333/2008 esitetyt enimmäismäärät perustuvat elintarvikealan tiedekomitean, jäljempänä ’tiedekomitea’, vuosina 1990 (5) ja 1995 (6) antamiin lausuntoihin sekä Euroopan elintarviketurvallisuusviranomaisen, jäljempänä ’EFSA’26 päivänä marraskuuta 2003 antamaan lausuntoon (7). Enimmäismäärissä, jotka valmisteisiin voidaan lisätä, on otettu huomioon näissä tieteellisissä lausunnoissa tarkoitetut vaihteluvälit täsmentämällä, että steriloidut lihavalmisteet saavat sisältää nitriittejä enintään 100 mg/kg ja muut lihavalmisteet 150 mg/kg. Koska Euroopan unionissa on paljon erilaisia (suolattuja) lihavalmisteita ja valmistusmenetelmiä, unionin lainsäätäjä katsoi, että nykyisellään ei ole mahdollista yksilöidä kunkin tuotteen asianmukaista nitriittimäärää.

               (13)

               Lisättäviä enimmäismääriä koskevia poikkeuksia on rajallinen määrä. Poikkeuksia sovelletaan tiettyihin tuotteisiin, joita valmistetaan tietyissä jäsenvaltioissa perinteisin menetelmin ja joissa lihaan imeytyvän suolan määrää on näiden tuotteiden valmistusprosessin vuoksi mahdotonta valvoa. Perinteiset tuotteet, joihin poikkeuksia sovelletaan, on yksilöity kuvailemalla niiden valmistusmenetelmä.

         2.   TIEDOKSI ANNETUT KANSALLISET SÄÄNNÖKSET

               (14)

               Tanskan 25 päivänä marraskuuta 2014 tiedoksi antamat kansalliset säännökset sisältyvät 27 päivänä toukokuuta 2013 annettuun elintarvikelisäaineita koskevaan määräykseen nro 542 (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet). Komissio on jo päätöksen 2010/561/EU puitteissa arvioinut Tanskan soveltamat tiukemmat säännöt E 249:n ja E 250:n osalta.
               Määräyksen nro 542 mukaan nitriittejä (E 249–250) voidaan käyttää lihavalmisteissa vain määräyksen liitteessä 3 täsmennetyin edellytyksin. Päätöksen 2010/561/EU perusteella on säädetty [seuraavista] nitriittien (E 249–250) käyttöä koskevista edellytyksistä ja rajoituksista. Taulukossa tarkoitetut elintarvikeryhmät vastaavat asetuksen (EY) N:o 1333/2008 liitteessä II lueteltuja ryhmiä ja korvaavat siinä esitetyt käyttötarkoitukset:

                           Elintarvike

                           Lisättävien nitriittien määrä (mg/kg)

                           08.3.1
                           Lämpökäsittelemättömät lihajalosteet

                           Yhteensä 60 mg/kg, mutta fermentoidussa salamissa yhteensä 100 mg/kg ja täyssäilötyissä ja puolisäilötyissä tuotteissa yhteensä 150 mg/kg.

                           08.3.2
                           Lämpökäsitellyt lihajalosteet

                           Yhteensä 60 mg/kg muttei perinteisissä tanskalaisissa lihapullissa ja maksapasteijassa. Täyssäilötyissä ja puolisäilötyissä tuotteissa yhteensä 150 mg/kg, rullalle käärityssä lihamakkarassa (rullepølse) yhteensä 100 mg/kg sekä täyssäilötyissä ja puolisäilötyissä tuotteissa ja suolatussa kinkussa yhteensä 150 mg/kg.

                           08.3.4
                           Perinteisesti suolatut lihavalmisteet, joihin sovelletaan nitriittejä ja nitraatteja koskevia erityissäännöksiä

                           Yhteensä 60 mg/kg mutta Wiltshire-tyyppisessä pekonissa ja siitä valmistetuissa leikkeleissä 150 mg/kg.

               (15)

               Näin ollen rajaa 60 mg/kg sovelletaan monentyyppisiin lihavalmisteisiin, kun taas asetuksessa (EY) N:o 1333/2008 vahvistetut vastaavat enimmäisrajat ovat 100 tai 150 mg/kg.

         3.   MENETTELY

               (16)

               Tanska ilmoitti 25 päivänä marraskuuta 2014 päivätyllä kirjeellä komissiolle, että se haluaa pitää voimassa nitriittien käyttöä lihavalmisteissa koskevat kansalliset säännökset, jotka eroavat asetuksen (EY) N:o 1333/2008 säännöksistä. Tiedoksiantonsa tueksi Tanska toimitti lisätietoja esimerkiksi lihavalmisteiden kulutuksesta ja tuonnista, altistumisesta nitriiteille, botulismin esiintymisestä sekä nitrosamiinien muodostumisesta lihavalmisteisiin.

               (17)

               Komissio julkaisi tiedoksiantoa koskevan ilmoituksen (8)
                  Euroopan unionin virallisessa lehdessä ilmoittaakseen asianomaisille osapuolille kansalliset säännökset, jotka Tanska aikoo pitää voimassa, sekä esitetyt perustelut. Komissio ilmoitti tiedoksiannosta 30 päivänä maaliskuuta 2015 päivätyllä kirjeellään muille jäsenvaltioille ja antoi niille mahdollisuuden toimittaa tiedoksiantoa koskevia huomautuksia 30 päivän kuluessa. Komissio sai määräajan kuluessa huomautuksia Tšekiltä ja Ruotsilta.

                           —

                           Tšekki hyväksyy tiukempien rajojen asettamisen nitriittien käytölle lihavalmisteissa tanskalaisia tuottajia koskevien kansallisten vaatimusten puitteissa. Muiden jäsenvaltioiden valmisteiden osalta Tšekki edellyttää, että pidetään voimassa nykyiset nitriittipitoisuutta lihavalmisteissa koskevat rajat, joista säädetään elintarvikelisäaineita koskevassa asetuksessa (EY) N:o 1333/2008.

                           —

                           Ruotsi katsoo, että Tanskan kansalliset säännökset vaikuttavat olevan hyvin perusteltuja eikä niillä vaikuta olevan merkittävää vaikutusta Ruotsiin. Sen perusteella, mitä Tanska on esittänyt tiedoksiannossaan, Ruotsi ei näe mitään syitä olla hyväksymättä nykyisten kansallisten säännösten voimassaolon jatkamista. Voimassaolon jatkamisesta olisi myös se etu, että EU:lla olisi aikaa tarkastella uudelleen nitriittien tasoja ja sisällyttää ne EFSA:n käynnissä olevaan työhön, joka koskee nitriittejä elintarvikelisäaineina.

         4.   NITRIITTIEN UUDELLEENARVIOINTI

               (18)

               Komission asetuksessa (EU) N:o 257/2010 (9) edellytetään, että EFSA tekee kaliumnitriittiä E 249 ja natriumnitriittiä E 250 koskevan uudelleenarvioinnin vuoden 2015 loppuun mennessä. Tässä uudelleenarvioinnissa EFSA tarkastelee tiedekomitean ja EFSA:n aiempia lausuntoja sekä mahdollisuuksien mukaan alkuperäisiä asiakirjoja, asianomaisten elintarvikealan toimijoiden ja/tai muiden asianomaisten osapuolten toimittamia tietoja sekä komission ja jäsenvaltioiden toimittamia tietoja ja kartoittaa mahdollista asiaankuuluvaa kirjallisuutta, jota on julkaistu kunkin elintarvikelisäaineen edellisen arvioinnin jälkeen.

               (19)

               Tiedot, jotka Tanska toimitti tiedoksiantonsa tueksi lihavalmisteiden kulutuksesta ja tuonnista, altistumisesta nitriiteille, botulismin esiintymisestä sekä nitrosamiinien muodostumisesta lihavalmisteisiin, toimitettiin EFSA:lle, ja sitä pyydettiin ottamaan tämä tiedot huomioon käynnissä olevassa uudelleenarvioinnissa.

         5.   KOMISSION SUORITTAMA SEURANTA

               (20)

               Vuonna 2014 komissio sai päätökseen aineistotutkimuksen, jolla seurattiin, miten jäsenvaltiot ovat panneet täytäntöön nitriittejä koskevat EU:n säännöt. Tutkimuksen perustana olivat kaikille jäsenvaltioille toimitettuun kyselylomakkeeseen saadut vastaukset. Siinä kävi ilmi, että joitakin poikkeuksia lukuun ottamatta tyypillinen nitriittien määrä, joka lisätään steriloimattomiin lihavalmisteisiin, on pienempi kuin EU:n enimmäismäärä mutta suurempi kuin Tanskan määrä. Raportissa todettiin, että jatkossa olisi selvitettävä mahdollisuutta tarkastella uudelleen nitriittien nykyisiä enimmäismääriä. (10)

               (21)

               Sen vuoksi komissio käynnisti erillisen tutkimuksen, joka koski nitriittien käyttöä elintarviketeollisuudessa eri lihavalmisteryhmissä. Tutkimukseen sisältyy kirjallisuustutkimus, lihanjalostusteknologian asiantuntijoille järjestettävä seminaari sekä EU:n lihanjalostusteollisuudelle osoitettava kysely nitriittien tosiasiallisesta käytöstä ja käyttötasoista eri lihajalostetyypeissä. Tutkimuksen päätelmien arvioidaan olevan saatavilla vuoden 2015 loppuun mennessä.

         II   ARVIOINTI

   1.   OTTAMINEN KÄSITELTÄVÄKSI

               (22)

               SEUT-sopimuksen 114 artiklan 4 ja 6 kohdan mukaisesti jäsenvaltio voi yhdenmukaistamistoimenpiteen hyväksymisen jälkeen pitää tärkeistä 36 artiklassa tarkoitetuista taikka ympäristön tai työympäristön suojelua koskevista syistä voimassa tiukemmat kansalliset säännöksensä tai määräyksensä, jos jäsenvaltio antaa nämä säännökset ja määräykset tiedoksi komissiolle ja jos komissio hyväksyy ne.

               (23)

               Tanskan tiedoksianto koskee kansallisia säännöksiä, jotka poikkeavat asetuksen (EY) N:o 1333/2008 liitteessä II olevan E osan säännöksistä E 249:n (kaliumnitriitti) ja E 250:n (natriumnitriitti) osalta. Voimassa olevat Tanskan säännökset olivat sisällöllisesti jo olemassa, kun enimmäismääristä alun perin säädettiin direktiivissä 2006/52/EY.

               (24)

               Tanskan määräyksessä nro 542 sallitaan nitriittien lisääminen lihavalmisteisiin ainoastaan siinä määrin kuin tiettyjä lisättyjä määriä ei ylitetä. Valmisteista riippuen tämä enimmäismäärä voi olla 60, 100 tai 150 mg/kg, mikä on joidenkin valmisteiden osalta alempi tai eroaa siitä, mitä asetuksessa (EY) N:o 1333/2008 säädetään. Lisäksi toisin kuin asetukseen (EY) N:o 1333/2008, Tanskan säännöksiin ei sisälly poikkeuksia lisättävien nitriittien enimmäismäärien vahvistamista koskevaan periaatteeseen, joten tiettyjen muista jäsenvaltioista tulevien perinteisesti valmistettujen lihavalmisteiden markkinoille saattaminen ei ole mahdollista.

               (25)

               Tanskan säännökset ovat näin ollen asetuksen (EY) N:o 1333/2008 säännöksiä tiukempia, koska niissä vahvistetaan monille tuotetyypeille alemmat lisättävät enimmäismäärät (monissa tapauksissa 60 mg/kg) ja koska niissä ei sallita tiettyjen perinteisten lihavalmisteiden saattamista markkinoille jäämien enimmäismäärien perusteella.

               (26)

               Tiedoksiantoa täydentämään oli SEUT-sopimuksen 114 artiklan 4 kohdan mukaisesti liitetty myös perusteet, jotka liittyvät yhteen tai useaan 36 artiklassa määrättyyn tärkeään tarpeeseen, tässä tapauksessa ihmisen terveyden ja elämän suojeluun. Liitteenä olleessa Tanskan elintarvike-, maatalous- ja kalatalousministeriön raportissa annetaan lisätietoa lihavalmisteiden kulutuksesta ja tuonnista, altistumisesta nitriiteille, botulismin esiintymisestä sekä nitrosamiinien muodostumisesta lihavalmisteisiin.

               (27)

               Edellä esitetyn perusteella komissio katsoo, että Tanskan toimittama hakemus, jolla haetaan lupaa pitää voimassa lihavalmisteissa käytettäviä nitriittejä koskevat kansalliset säännökset, täyttää SEUT-sopimuksen 114 artiklan 4 kohdan nojalla käsiteltäväksi ottamista koskevat ehdot.

         2.   PERUSTEIDEN ARVIOINTI

               (28)

               SEUT-sopimuksen 114 artiklan 4 ja 6 kohdan ensimmäisen alakohdan mukaan komission on varmistettava, että kaikki mainitussa artiklassa määrätyt edellytykset, joiden perusteella jäsenvaltio voi pitää unionin yhdenmukaistamistoimenpiteestä poikkeavat kansalliset säännökset voimassa, täyttyvät.

               (29)

               Komission on etenkin arvioitava, ovatko kansalliset säännökset perusteltuja SEUT-sopimuksen 36 artiklassa tarkoitetuista tärkeistä syistä tai ympäristön taikka työympäristön suojeluun liittyvistä syistä, ja varmistettava, etteivät ne ylitä sitä, mikä on tarpeen perustellun tavoitteen saavuttamiseksi. Kun komissio katsoo, että kansalliset säännökset täyttävät edellä tarkoitetut edellytykset, sen on lisäksi tutkittava SEUT-sopimuksen 114 artiklan 6 kohdan mukaisesti, ovatko kansalliset säännöt keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

               (30)

               On huomattava, että arvioidessaan, ovatko SEUT-sopimuksen 114 artiklan 6 kohdan mukaisesti tiedoksi annetut kansalliset säännökset perusteltuja, komissio joutuu SEUT-sopimuksen 114 artiklan 4 kohdassa asetetun määräajan vuoksi ottamaan perustaksi säännökset tiedoksi antaneen jäsenvaltion ilmoittamat syyt. Tämä tarkoittaa sitä, että kansallisten toimenpiteiden aiheellisuuden osoittaminen on SEUT-sopimuksen määräysten mukaan pyynnön esittäneen ja toimenpiteiden voimassa pitämistä haluavan jäsenvaltion vastuulla.

               (31)

               Jos komissiolla on kuitenkin hallussaan tietoja, joiden perusteella voidaan joutua arvioimaan uudelleen unionin yhdenmukaistamistoimenpidettä, josta tiedoksi annetut kansalliset säännökset poikkeavat, se voi ottaa kyseiset tiedot huomioon arvioidessaan tiedoksi annettuja kansallisia säännöksiä.

         2.1   Tanskan kanta

               (32)

               Tanska väittää, että sen lainsäädäntö takaa korkeamman tasoisen ihmisen terveyden ja elämän suojelun sikäli, että siinä vahvistetaan nitriiteille alemmat lisättävät enimmäismäärät kuin asetuksessa (EY) N:o 1333/2008, eikä sen lainsäädännössä sallita sellaisten perinteisten lihavalmisteiden saattamista markkinoille, joihin lisättyjen nitriittien määrää ei pystytä määrittämään. Tanska katsoo, että Tanskan säännökset ovat täysin yhdenmukaisia elintarvikealan tiedekomitean vuonna 1990 ja 1995 antamien suositusten sekä EFSAn 26 päivänä marraskuuta 2003 annetun lausunnon kanssa.

               (33)

               Lisäksi Tanska katsoo, että käytettyjen nitriittimäärien sääntely sillä perusteella, onko kyseessä vahvistetun hyväksyttävän päiväsaannin ylittävä saanti, ei tarjoa tarvittavaa suojaa ihmisten terveydelle. Nitriiteille vahvistetussa hyväksyttävässä päiväsaannissa ei oteta huomioon muodostuvia nitrosamiineja, jotka liittyvät nitriittien käyttöön lihavalmisteissa. Tieteellisten arvioiden mukaan nitrosamiinit ovat perimää vaurioittavia, eikä ole mahdollista vahvistaa rajaa, jonka alittavat määrät eivät olisi syöpää aiheuttavia. Tanska korosti vielä, että nitrosamiinien muodostuminen riippuu lisätyistä nitriittimääristä eikä paljon alemmista jäämien määristä, joita aineen elintarvikkeessa muuntumisen vuoksi on tyypillisesti valmisteessa, kun se nautitaan.

               (34)

               Sen mukaan siis tieteellinen arviointi osoittaa, että a) nitriittien ja nitraattien käyttöä olisi vähennettävä mahdollisimman paljon käyttämällä vaihtelevia määriä eri elintarvikkeisiin liittyvien teknisten tarpeiden mukaan, b) nitriittien ja nitraattien käyttöä olisi säänneltävä lisättävien määrien eikä niinkään jäämien määrien osalta, ja c) tarvittava säilyminen saavutetaan käyttämällä EFSAn suosittelemia määriä. Tanska katsoo, että sen kansallisissa säännöksissä noudatetaan näitä suosituksia, mitä taas asetuksessa (EY) N:o 1333/2008 ei tehdä nitriittien osalta.

               (35)

               Tanska toi myös esiin, että sen kansalliset säännökset ovat olleet voimassa monia vuosia, eikä niistä koskaan ole aiheutunut ongelmia kyseisten valmisteiden säilymisen osalta. Tanskassa esiintyy lisäksi botulismia suhteellisen vähän verrattuna muihin EU-maihin, eikä lihavalmisteiden nauttimisesta johtuvia tapauksia ole ilmoitettu yhtään vuoden 1980 jälkeen. Tanska huomauttaa, ettei maassa ole ilmoitettu yhtään botulismitapausta vuoden 2006 jälkeen. Näin ollen Tanskan säännösten, jotka koskevat nitriittien käyttöä lihavalmisteissa, katsotaan edelleen tarjoavan kattavan suojan ruokamyrkytyksiä vastaan.

               (36)

               Kulutustottumusten osalta Tanskan elintarvike-, maatalous- ja kalatalousministeriön raportissa annetaan lisätietoa lihavalmisteiden kulutuksesta ja tuonnista ja esitetään analyysi nitriiteistä lihavalmisteissa Tanskan markkinoilla. Tanskan viranomaisten mukaan raportti osoittaa, että sellaisten lihavalmisteiden kulutus, joihin nitriittejä voidaan lisätä, on pysynyt vakaana vuosien myötä.

               (37)

               Nitriiteille altistumisesta Tanskan elintarvike-, maatalous- ja kalatalousministeriön raportissa esitetään arvioita, jotka perustuvat 384:ään lihavalmisteista ja leikkeleistä tehtyyn nitriittianalyysiin ja ruokavaliotutkimuksista saatuihin kulutustietoihin. Näiden arvioiden perusteella keskimääräinen altistuminen nitriiteille on alle ADI-arvon. 4–5-vuotiaiden lasten altistuminen painokiloa kohti on kolminkertaista aikuisiin verrattuna.

               (38)

               Lihajalosteissa muodostuvien nitrosamiinien osalta Tanskan elintarvike-, maatalous- ja kalatalousministeriö esitti N-nitrosamiinien esiintymistä lihavalmisteissa koskevan tiivistelmäraportin, jonka oli laatinut kansallinen elintarvikeinstituutti DTU. Siinä pääteltiin, että nitrosamiineiden alhaiseen tasoon päästään parhaiten käyttämällä mahdollisimman vähän nitriittejä ja käyttämällä niitä yhdessä erytorbiinihapon, askorbiinihapon ja askorbaatin kanssa, koska tämä ehkäisee nitrosamiinien mahdollista muodostumista.

               (39)

               Lisäksi Tanska katsoo, että sen nitriittejä koskevat säännökset eivät ole kaupan esteenä, ja viittaa lukuihin, joiden mukaan muista jäsenvaltioista on tuotu lihavalmisteita ja niiden tuonti on vuodesta 2010 jopa kasvanut.

               (40)

               Kaiken kaikkiaan Tanska pitää oikeutettuna, että jatkamalla oman lainsäädäntönsä soveltamista se vähentää nitrosamiineille altistumisesta aiheutuvaa riskiä ihmisen terveydelle enemmän kuin asetuksen (EY) N:o 1333/2008 vaatimukset edellyttävät. Tanskan mukaan seuranta, jota se harjoitti päätöksessä 2010/561/EU edellytetyllä tavalla, osoitti, että aiemmin huomioon otetut terveysnäkökohdat ovat edelleen päteviä. Lopuksi se vielä toteaa, että käytettävissä olevien tietojen mukaan Tanskan säännökset eivät muodosta estettä kyseisten tuotteiden kaupalle.

         2.2   Tanskan kannan arviointi

   2.2.1   SEUT-sopimuksen 36 artiklassa tarkoitettuihin tärkeisiin tarpeisiin liittyvät perustelut

               (41)

               Tanskan lainsäädännön tavoitteena on saavuttaa ihmisen terveyden ja elämän korkeamman tasoinen suojelu siltä osin kuin kyseessä on nitriiteille altistuminen ja nitrosamiinien mahdollinen muodostuminen lihavalmisteissa määrittämällä lisättäville nitriiteille alemmat enimmäismäärät tietyissä lihavalmisteissa verrattuna asetuksessa (EY) N:o 1333/2008 säädettyihin enimmäismääriin ja kieltämällä sellaisten lihavalmisteiden markkinoille saattaminen, joiden osalta voidaan määrittää ainoastaan jäämien enimmäismäärät.

               (42)

               Arvioitaessa, onko Tanskan lainsäädäntö todellisuudessa riittävä ja tarpeellinen tämän tavoitteen saavuttamiseksi, on otettava huomioon monia eri tekijöitä. Erityisesti on saavutettava tasapaino kahden terveydelle aiheutuvan riskin välillä eli lihavalmisteissa esiintyvien nitrosamiinien aiheuttaman riskin ja lihavalmisteiden mikrobiologisen turvallisuuden välillä. Näistä jälkimmäinen ei ole pelkkä tekninen tarve vaan hyvinkin merkityksellinen terveysuhka. Siitä huolimatta, että lihavalmisteiden nitriittimäärien alentaminen myönnetään tarpeelliseksi, alemmat nitriittimäärät eivät automaattisesti paranna ihmisen terveyden suojelua. Optimaalinen nitriittimäärä riippuu monista tekijöistä, joiden merkitys tunnustetaan asiaa koskevissa tiedekomitean ja EFSA:n lausunnoissa, esimerkiksi suolan lisäämisestä, kosteudesta, pH:sta, tuotteen säilyvyysajasta, hygieniasta ja lämpötilan valvonnasta.

               (43)

               Edellä olevat näkökohdat samoin kuin johdanto-osan 10 ja 11 kappaleessa esitetyt seikat huomioon ottaen komissio katsoo, että asetuksella (EY) N:o 1333/2008 periaatteessa vastataan riittävässä määrin haasteeseen, jonka kahden keskenään ristiriidassa olevan terveysriskin yhteensovittaminen muodostaa, kun otetaan huomioon, kuinka paljon unionissa on erilaisia lihavalmisteita.

               (44)

               Komission on kuitenkin arvioitava Tanskan lainsäätäjän yksittäisiä valintoja ja jo kauan voimassa olleiden sääntöjen soveltamisesta saatuja kokemuksia. Tanska on toimittamillaan ruokamyrkytysten ja erityisesti botulismin esiintymistä koskevilla luvuilla osoittanut, että tähän mennessä maan lainsäädännöllä on saavutettu tyydyttävät tulokset. Tiedoista käy ilmi, että Tanskan lainsäädännössä määritetyt enimmäismäärät näyttäisivät riittävän varmistamaan Tanskassa nykyisin valmistettavien lihavalmisteiden ja niiden valmistusmenetelmien mikrobiologisen turvallisuuden.

               (45)

               Komissio panee merkille, että Tanskan lainsäädäntö on unionin tieteellisten elinten asiaa koskevien tieteellisten lausuntojen mukainen. Se perustuu lisättävien enimmäismäärien sääntelyyn ja siinä noudatetaan kyseisissä lausunnoissa esitettyä lisättävien nitriittimäärien vaihteluväliä, joka on 50–150 mg/kg. Tanska on samalla vahvistanut asetusta täsmällisemmät lisättävät enimmäismäärät tietyille lihavalmisteryhmille ottaen huomioon Tanskassa yleiset lihavalmistetyypit ja valmistusmenetelmät.

               (46)

               Lisäksi on otettava huomioon, että Tanskan toimittamien tietojen mukaan suurin osa tanskalaisten kuluttamista lihavalmisteista kuuluu ryhmään, johon sovelletaan nykyisin rajaa 60 mg/kg, joka olisi korvattava rajalla 100 tai 150 mg/kg. Vaikka valmistajat Tanskassa sen enempää kuin muissakaan jäsenvaltioissa eivät joutuisi nostamaan tuotteisiinsa nykyisin lisättäviä nitriittimääriä asetuksessa (EY) N:o 1333/2008 tarkoitettuun enimmäismäärään, ei kuitenkaan voida sulkea pois mahdollisuutta, että tanskalaisten nykyinen altistumistaso nitriiteille nousisi.

               (47)

               Nyt käytettävissä olevien tietojen perusteella komissio katsoo, että ilmoitettujen toimenpiteiden voimassa pitämistä koskeva pyyntö voidaan toistaiseksi hyväksyä Tanskan kansanterveyden suojeluun liittyvien syiden perusteella.

         2.2.2   Mielivaltainen syrjintä, jäsenvaltioiden välisen kaupan peitelty rajoittaminen ja sisämarkkinoiden toiminnan esteet

   2.2.2.1   Ei mielivaltaista syrjintää

               (48)

               SEUT-sopimuksen 114 artiklan 6 kohdassa komissio velvoitetaan varmistamaan, etteivät suunnitellut säännökset ole keino mielivaltaiseen syrjintään. Unionin tuomioistuimen oikeuskäytännön mukaan syrjintää ei esiinny, kun samanlaisia tilanteita ei käsitellä eri tavoin ja erilaisia tilanteita ei käsitellä samalla tavoin.

               (49)

               Tanskan kansallisia sääntöjä sovelletaan sekä kotimaassa että muissa jäsenvaltioissa valmistettuihin tuotteisiin. Päätelmänä voidaan päinvastaisten todisteiden puuttuessa esittää, että kansalliset säännökset eivät ole keino mielivaltaiseen syrjintään.

         2.2.2.2   Ei peiteltyä kaupan rajoittamista

               (50)

               Kansalliset säännökset, joilla rajoitetaan tuotteiden käyttöä enemmän kuin unionin asetuksella, muodostavat yleensä kaupan esteen silloin, kun tuotteita, jotka on saatettu laillisesti markkinoille ja jotka ovat käytössä muualla unionissa, ei niiden käyttöä koskevan kiellon vuoksi odoteta saatettavan markkinoille kyseisessä jäsenvaltiossa. SEUT-sopimuksen 114 artiklan 6 kohdassa määriteltyjen edellytysten tarkoituksena on estää 4 ja 5 kohdassa esitettyihin kriteereihin perustuvien rajoitusten käyttäminen vääriin tarkoituksiin siten, että ne todellisuudessa ovat taloudellisia toimenpiteitä, jotka on otettu käyttöön muista jäsenvaltioista peräisin olevien tuotteiden tuonnin estämiseksi, eli niitä käytetään välillisesti kansallisen tuotannon suojelemiseen.

               (51)

               Koska Tanskan säännöillä nitriittien lisäämisestä tiettyihin lihatuotteisiin asetetaan tiukemmat vaatimukset myös muihin jäsenvaltioihin sijoittautuneille toimijoille, vaikka alue on muutoin yhdenmukaistettu, tällaiset säännöt saattavat olla keino kaupan peiteltyyn rajoittamiseen tai muodostaa esteen sisämarkkinoiden toiminnalle. Tästä huolimatta myönnetään, että SEUT-sopimuksen 114 artiklan 6 kohta on ymmärrettävä siten, että ainoastaan sellaisia kansallisia toimenpiteitä, jotka estävät kohtuuttomasti sisämarkkinoiden toimintaa, ei voida hyväksyä. Tanska on tähän liittyen esittänyt lukuja, joista käy ilmi, että sen säännöksistä huolimatta maahan on tuotu lihavalmisteita, ja tämä tuonti on jopa kasvanut vuodesta 2010.

               (52)

               Koska ei ole todisteita siitä, että kyseiset kansalliset säännökset ovat kansallisen tuotannon suojelemiseksi tarkoitettu toimenpide, päätelmänä voidaan todeta, että niiden tarkoituksena ei ole jäsenvaltioiden välisen kaupan peitelty rajoittaminen.

         2.2.2.3   Ei esteitä sisämarkkinoiden toiminnalle

               (53)

               Tätä ehtoa ei voida tulkita siten, että sillä suljetaan pois mahdollisuus kaikkien sellaisten kansallisten säännösten antamiseen, jotka voisivat vaikuttaa sisämarkkinoiden toteutumiseen. Itse asiassa kaikki kansalliset säännökset, jotka poikkeavat sisämarkkinoiden toteuttamiseen ja toimivuuteen tähtäävästä yhdenmukaistamistoimenpiteestä, ovat sisällöltään toimenpiteitä, jotka todennäköisesti vaikuttavat sisämarkkinoihin. SEUT-sopimuksen 114 artiklassa määrätyn menettelyn hyödyllisyyden säilyttämiseksi sisämarkkinoiden toiminnan esteen käsite on näin ollen 114 artiklan 6 kohtaa sovellettaessa ymmärrettävä kohtuuttoman suureksi vaikutukseksi suhteessa asetettuun tavoitteeseen.

               (54)

               Ottaen huomioon Tanskan hallituksen mainitsemat terveyshyödyt, jotka saadaan vähennettäessä altistumista lihavalmisteiden sisältämille nitriiteille, sekä se, että nykyisellään käytettävissä olevien lukujen perusteella säännöt eivät näytä vaikuttavan kauppaan joko lainkaan tai ainoastaan hyvin vähäisessä määrin, komissio katsoo, että Tanskan tiedoksi antamat säännöt voidaan pitää tilapäisesti voimassa ihmisen terveyden ja elämän suojeluun liittyvistä syistä, kun otetaan huomioon, että ne eivät ole kohtuuttomia eivätkä siksi muodosta SEUT-sopimuksen 114 artiklan 6 kohdassa tarkoitettua estettä sisämarkkinoiden toiminnalle.

               (55)

               Tämän analyysin perusteella komissio katsoo, että ehto, jonka mukaan säännökset eivät saa muodostaa estettä sisämarkkinoiden toiminnalle, täyttyy.

         2.2.3   Aikarajoitus

               (56)

               Edellä esitetyt päätelmät perustuvat tällä hetkellä käytettävissä olevaan tietoon ja erityisesti lukuihin, joista käy ilmi, että Tanska on kyennyt pitämään botulismin hallinnassa siitä huolimatta, että tiettyihin lihatuotetyyppeihin lisättävien nitraattien enimmäismäärät ovat alempia, aiheuttamatta kuitenkaan kohtuutonta häiriötä kaupankäynnille.

               (57)

               Toinen tärkeä tekijä on lihavalmisteiden kulutusaste Tanskassa, minkä vuoksi asetuksen (EY) N:o 1333/2008 soveltaminen voisi lisätä Tanskan väestön altistumista nitriiteille ja siten myös nitrosamiineille.

               (58)

               Tanskan on seurattava edelleen tilannetta ja kerättävä tietoa siitä, voidaanko asetuksessa (EY) N:o 1333/2008 säädettyjä tasoja soveltamalla saavuttaa vaadittu suojan taso, ja jos ei, aiheuttaisiko se ihmisten terveydelle riskin, jota ei voida hyväksyä. Kerättävissä tiedoissa olisi keskityttävä etenkin botulismin valvontaan. Lisäksi Tanskan olisi kerättävä edelleen tietoja lihavalmisteiden tuonnista muista jäsenvaltioista. Tanskan on raportoitava kerätyistä tiedoista komissiolle kahden vuoden kuluessa tämän päätöksen antamispäivästä. Lisäksi komissio ottaa huomioon EFSAn komission asetuksen (EU) N:o 257/2010 mukaisesti tekemän nitriittien uudelleenarvioinnin päätelmät ja erillistutkimuksen, joka koski nitriittien käyttöä ja tarvetta elintarviketeollisuudessa eri lihavalmisteryhmissä.

               (59)

               Näistä syistä komissio katsoo, että kansalliset säännökset voidaan hyväksyä edellä esitetyssä laajuudessa kolmen vuoden ajaksi.

         III   PÄÄTELMÄT

               (60)

               Edellä esitetyn perusteella ja ottaen huomioon jäsenvaltioiden huomautukset Tanskan viranomaisten toimittamaan tiedoksiantoon komissio katsoo, että Tanskan pyyntö, jonka komissio vastaanotti 25 päivänä marraskuuta 2014, pitää voimassa nitriittien lisäämistä koskevat kansalliset säännökset, jotka ovat tiukemmat kuin asetuksen (EY) N:o 1333/2008 säännökset, voidaan hyväksyä kolmen vuoden ajaksi tämän päätöksen antamispäivästä lähtien. Tanskan on seurattava edelleen tilannetta ja kerättävä tietoa siitä, voidaanko asetuksessa (EY) N:o 1333/2008 säädettyjä tasoja soveltamalla saavuttaa vaadittu suojan taso, ja jos ei, aiheuttaisiko se ihmisten terveydelle riskin, jota ei voida hyväksyä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään nitriittien lisäämisestä lihavalmisteisiin annetut Tanskan kansalliset säännökset, jotka sisältyvät 27 päivänä toukokuuta 2013 annettuun elintarvikelisäaineita koskevaan määräykseen nro 542 (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet) ja jotka Tanskan kuningaskunta ilmoitti komissiolle 25 päivänä marraskuuta 2014 päivätyllä kirjeellä SEUT-sopimuksen 114 artiklan 4 kohdan mukaisesti.
   2 artikla
   Tämän päätöksen voimassaolo päättyy 22 päivänä toukokuuta 2018.
   3 artikla
   Tämä päätös on osoitettu Tanskan kuningaskunnalle.

      Tehty Brysselissä 22 päivänä toukokuuta 2015.

            Komission puolesta

         Vytenis ANDRIUKAITIS

            Komission jäsen

      (1)  Komission päätös 2010/561/EU, annettu 25 päivänä toukokuuta 2010, Tanskan tiedoksi antamista nitriitin lisäämistä tiettyihin lihavalmisteisiin koskevista kansallisista säännöksistä (EUVL L 247, 21.9.2010, s. 55).

      (2)  Euroopan parlamentin ja neuvoston direktiivi 2006/52/EY, annettu 5 päivänä heinäkuuta 2006, elintarvikkeiden muista lisäaineista kuin väri- ja makeutusaineista annetun direktiivin 95/2/EY ja elintarvikkeissa käytettäväksi tarkoitetuista makeutusaineista annetun direktiivin 94/35/EY muuttamisesta (EUVL L 204, 26.7.2006, s. 10).

      (3)  Komission asetus (EU) N:o 1129/2011, annettu 11 päivänä marraskuuta 2011, Euroopan parlamentin ja neuvoston asetuksen (EY) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo (EUVL L 295, 12.11.2011, s. 1).

      (4)  Euroopan parlamentin ja neuvoston asetus (EY) N:o 1333/2008, annettu 16 päivänä joulukuuta 2008, elintarvikelisäaineista (EUVL L 354, 31.12.2008, s. 16).

      (5)  Opinion on nitrates and nitrites expressed on 19 October 1990, European Commission – Reports of the Scientific Committee for Food (twenty-sixth series), s. 21.

      (6)  Opinion on nitrates and nitrite expressed on 22 September 1995, European Commission – Reports of the Scientific Committee for Food (thirty eighth series), s. 1.

      (7)  Opinion of the Scientific Panel on Biological Hazards on a request from the Commission related to the effects of Nitrites/Nitrates on the Microbiological Safety of Meat Products, The EFSA Journal (2003) 14, s. 1.

      (8)  EUVL C 93, 20.3.2015, s. 18.

      (9)  Komission asetus (EU) N:o 257/2010, annettu 25 päivänä maaliskuuta 2010, hyväksyttyjen elintarvikelisäaineiden uudelleenarviointiohjelman perustamisesta elintarvikelisäaineista annetun Euroopan parlamentin ja neuvoston asetuksen (EY) N:o 1333/2008 mukaisesti (EUVL L 80, 26.3.2010, s. 19).

      (10)  https://webgate.ec.europa.eu/sanco_foods/main/index.cfm?event=document.edit&identifier=5924&documentTypeIdentifier=57


title: 2006/454/EY: Neuvoston päätös, tehty  29 päivänä huhtikuuta 2004 , kumppanuuden perustamisesta Euroopan yhteisöjen ja niiden jäsenvaltioiden sekä Georgian kesken tehdyn kumppanuus- ja yhteistyösopimuksen pöytäkirjan allekirjoittamisesta ja väliaikaisesta soveltamisesta Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi

text:
               6.7.2006

               FI

               Euroopan unionin virallinen lehti

               L 185/9

         NEUVOSTON PÄÄTÖS,
   tehty 29 päivänä huhtikuuta 2004,
   kumppanuuden perustamisesta Euroopan yhteisöjen ja niiden jäsenvaltioiden sekä Georgian kesken tehdyn kumppanuus- ja yhteistyösopimuksen pöytäkirjan allekirjoittamisesta ja väliaikaisesta soveltamisesta Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi
   (2006/454/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 44 artiklan 2 kohdan, 47 artiklan 2 kohdan viimeisen virkkeen, 55 artiklan, 57 artiklan 2 kohdan, 71 artiklan, 80 artiklan 2 kohdan, 93 artiklan, 94 artiklan, 133 artiklan ja 181 a artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon 16 päivänä huhtikuuta 2003 tehdyn liittymissopimuksen ja erityisesti sen 2 artiklan 3 kohdan,
   ottaa huomioon liittymissopimuksen liitteenä olevan liittymisasiakirjan ja erityisesti sen 6 artiklan 2 kohdan,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto valtuutti 8 päivänä joulukuuta 2003 komission neuvottelemaan yhteisön ja sen jäsenvaltioiden puolesta Georgian tasavallan kanssa pöytäkirjan tekemisestä kumppanuus- ja yhteistyösopimukseen Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi sekä tiettyjen Euroopan unionissa tapahtuneeseen institutionaaliseen ja oikeudelliseen kehitykseen liittyvien teknisten mukautusten tekemiseksi.

               (2)

               Osapuolet ovat neuvotelleet pöytäkirjan ja se olisi nyt allekirjoitettava Euroopan yhteisön ja sen jäsenvaltioiden puolesta sillä edellytyksellä, että se tehdään mahdollisesti myöhemmin.

               (3)

               Siihen asti, että pöytäkirjan virallisen tekemisen edellyttämät menettelyt on saatettu päätökseen, sitä olisi väliaikaisesti sovellettava liittymisajankohdasta alkaen,

         ON PÄÄTTÄNYT SEURAAVAA:
   1 artikla
   Neuvoston puheenjohtaja oikeutetaan nimeämään henkilö tai henkilöt, jolla tai joilla on valtuudet allekirjoittaa Euroopan yhteisön ja sen jäsenvaltioiden puolesta Euroopan yhteisöjen ja niiden jäsenvaltioiden sekä Georgian välisen kumppanuuden perustamisesta tehdyn kumppanuus- ja yhteistyösopimuksen pöytäkirja Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi sillä edellytyksellä, että pöytäkirja tehdään myöhempänä ajankohtana.
   Pöytäkirjan teksti on tämän päätöksen liitteenä (1).
   2 artikla
   Pöytäkirjan voimaantuloon asti sitä sovelletaan väliaikaisesti liittymisajankohdasta alkaen.

      Tehty Luxemburgissa 29 päivänä huhtikuuta 2004.

            Neuvoston puolesta

            Puheenjohtaja

         M. McDOWELL

      (1)  Katso tämärn virallisen lehden sivu 10.
    ---documentbreak---

               6.7.2006

               FI

               Euroopan unionin virallinen lehti

               L 185/10

         Kumppanuuden perustamisesta Euroopan yhteisöjen ja niiden jäsenvaltioiden sekä Georgian kesken tehtyyn
   KUMPPANUUS- JA YHTEISTYÖSOPIMUKSEEN TEHTY PÖYTÄKIRJA
   Tšekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan Euroopan unioniin liittymisen huomioon ottamiseksi
   BELGIAN KUNINGASKUNTA,
   TŠEKIN TASAVALTA,
   TANSKAN KUNINGASKUNTA,
   SAKSAN LIITTOTASAVALTA,
   VIRON TASAVALTA,
   HELLEENIEN TASAVALTA,
   ESPANJAN KUNINGASKUNTA,
   RANSKAN TASAVALTA,
   IRLANTI,
   ITALIAN TASAVALTA,
   KYPROKSEN TASAVALTA,
   LATVIAN TASAVALTA,
   LIETTUAN TASAVALTA,
   LUXEMBURGIN SUURHERTTUAKUNTA,
   UNKARIN TASAVALTA,
   MALTAN TASAVALTA,
   ALANKOMAIDEN KUNINGASKUNTA,
   ITÄVALLAN TASAVALTA,
   PUOLAN TASAVALTA,
   PORTUGALIN TASAVALTA,
   SLOVENIAN TASAVALTA,
   SLOVAKIAN TASAVALTA,
   SUOMEN TASAVALTA,
   RUOTSIN KUNINGASKUNTA,
   ISON-BRITANNIAN JA POHJOIS-IRLANNIN YHDISTYNYT KUNINGASKUNTA,
   jäljempänä ’jäsenvaltiot’, joita edustaa Euroopan unionin neuvosto, ja
   EUROOPAN YHTEISÖ JA EUROOPAN ATOMIENERGIAYHTEISÖ,
   jäljempänä ’yhteisöt’, joita edustavat Euroopan unionin neuvosto ja Euroopan komissio,
   sekä
   GEORGIA,
   jotka
   OTTAVAT HUOMIOON Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen Euroopan unioniin 1 päivänä toukokuuta 2004,
   OVAT SOPINEET SEURAAVAA:
   1 artikla
   Tšekki, Viro, Kypros, Latvia, Liettua, Unkari, Malta, Puola, Slovenia ja Slovakia ovat kumppanuuden perustamisesta Euroopan yhteisöjen ja niiden jäsenvaltioiden sekä Georgian kesken tehdyn kumppanuus- ja yhteistyösopimuksen, jäljempänä ’sopimus’, joka allekirjoitettiin Luxemburgissa 22 päivänä huhtikuuta 1996, osapuolia ja kukin niistä hyväksyy ja ottaa muiden yhteisön jäsenvaltioiden tavoin huomioon sopimuksen ja siihen liitetyt asiakirjat.
   2 artikla
   Euroopan unionissa viime aikoina tapahtuneen institutionaalisen kehityksen huomioon ottamiseksi osapuolet sopivat, että Euroopan hiili- ja teräsyhteisön perustamissopimuksen voimassaolon päätyttyä sopimuksen viittauksia Euroopan hiili- ja teräsyhteisöön pidetään viittauksina Euroopan yhteisöön, jolle siirtyivät kaikki Euroopan hiili- ja teräsyhteisölle sopimuksen perusteella kuuluneet oikeudet ja velvollisuudet.
   3 artikla
   Tämä pöytäkirja on erottamaton osa sopimusta.
   4 artikla
   1.   Yhteisöt, jäsenvaltioiden puolesta toimiva Euroopan unionin neuvosto ja Georgia hyväksyvät tämän pöytäkirjan omien menettelyjensä mukaisesti.
   2.   Sopimuspuolet ilmoittavat toisilleen edellisessä kohdassa mainittujen menettelyjensä loppuun saattamisesta. Hyväksymisasiakirjat talletetaan Euroopan unionin neuvoston pääsihteeristöön.
   5 artikla
   1.   Tämä pöytäkirja tulee voimaan samana päivänä kuin vuoden 2003 liittymissopimus, mikäli kaikki hyväksymisasiakirjat on talletettu ennen kyseistä päivää.
   2.   Jos kaikkia tämän pöytäkirjan hyväksymisasiakirjoja ei ole talletettu ennen kyseistä päivää, tämä pöytäkirja tulee voimaan viimeisen hyväksymisasiakirjan tallettamista seuraavan kuukauden ensimmäisenä päivänä.
   3.   Jos kaikkia tämän pöytäkirjan hyväksymisasiakirjoja ei ole talletettu ennen 1 päivää toukokuuta 2004, tämä pöytäkirja tulee väliaikaisesti voimaan 1 päivästä toukokuuta 2004.
   6 artikla
   Sopimuksen, päätösasiakirjan ja kaikkien sen liitteenä olevien asiakirjojen tekstit laaditaan latvian, liettuan, maltan, puolan, slovakin, sloveenin, tšekin, unkarin ja viron kielellä.
   Nämä tekstit ovat tämän pöytäkirjan liitteinä (1) ja ne ovat yhtä todistusvoimaisia kuin sopimuksen, päätösasiakirjan ja sen liitteenä olevien asiakirjojen muilla kielillä laaditut tekstit.
   7 artikla
   Tämä pöytäkirja laaditaan kahtena kappaleena englannin, espanjan, hollannin, italian, kreikan, latvian, liettuan, maltan, portugalin, puolan, ranskan, ruotsin, saksan, slovakin, sloveenin, suomen, tanskan, tšekin, unkarin, viron ja georgian kielellä, ja jokainen teksti on yhtä todistusvoimainen.

      Hecho en Bruselas, el treinta de abril del dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      Έγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addi' trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizend vier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar
         wevr saxelmwifoTa saxeliT

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar
         evrogaerTianebaTa saxeliT

         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġorġja
         Voor Georgië
         W imieniu Gruzji
         Pela Geórgia
         Za Gruzínsko
         Za Gruzijo
         Georgian puolesta
         På Georgiens vägnar

      (1)  Sopimuksen tšekin-, viron-, latvian-, liettuan-, unkarin-, maltan-, puolan-, slovakin- ja sloveeninkieliset toisinnot julkaistaan myöhemmin Euroopan unionin virallisen lehden erityispainoksessa.


title: 2005/126/EY: Komission päätös, tehty 11 päivänä helmikuuta 2005, vuonna 2003 aloitettujen tiettyjen koristekasvilajien lisäysaineistoa koskevien yhteisön vertailukokeiden ja -testien jatkamisesta vuonna 2005 neuvoston direktiivin 98/56/EY mukaisesti

text:
               12.2.2005

               FI

               Euroopan unionin virallinen lehti

               L 42/30

      KOMISSION PÄÄTÖS,
   tehty 11 päivänä helmikuuta 2005,
   vuonna 2003 aloitettujen tiettyjen koristekasvilajien lisäysaineistoa koskevien yhteisön vertailukokeiden ja -testien jatkamisesta vuonna 2005 neuvoston direktiivin 98/56/EY mukaisesti
   (2005/126/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon koristekasvien lisäysaineiston pitämisestä kaupan 20 päivänä heinäkuuta 1998 annetun neuvoston direktiivin 98/56/EY (1),
   ottaa huomioon koristekasvien lisäysaineistoa koskevien yhteisön vertailukokeiden ja -testien järjestelyjen vahvistamisesta neuvoston direktiivin 98/56/EY mukaisesti 5 päivänä syyskuuta 2002 tehdyn komission päätöksen 2002/744/EY (2) ja erityisesti sen 3 artiklan,
   sekä katsoo seuraavaa:

               (1)

               Päätöksellä 2002/744/EY vahvistetaan direktiivin 98/56/EY mukaisesti Chamaecyparis-, Ligustrum vulgare- ja Euphorbia fulgens -koristekasvilajeille vuosina 2003–2005 tehtävien yhteisön vertailukokeiden ja -testien järjestelyt.

               (2)

               Vuosina 2003 ja 2004 tehtyjä testejä ja kokeita olisi jatkettava vuonna 2005,

         ON PÄÄTTÄNYT SEURAAVAA:
   Ainoa artikla
   Vuonna 2003 aloitettuja Chamaecyparis-, Ligustrum vulgare- ja Euphorbia fulgens -koristekasvilajien lisäysaineistoa koskevia yhteisön vertailukokeita ja -testejä jatketaan vuonna 2005 päätöksen 2002/744/EY mukaisesti.

      Tehty Brysselissä 11 päivänä helmikuuta 2005.

            Komission puolesta

         Markos KYPRIANOU

            Komission jäsen

      (1)  EYVL L 226, 13.8.1998, s. 16. Direktiivi sellaisena kuin se on viimeksi muutettuna direktiivillä 2003/61/EY (EUVL L 165, 3.7.2003, s. 23).

      (2)  EYVL L 240, 7.9.2002, s. 63.


title: 2009/947/EY: Neuvoston päätös, tehty 30 päivänä marraskuuta 2009 , Euroopan yhteisön ja Azerbaidžanin tasavallan hallituksen välisen tiettyjä lentoliikenteen näkökohtia koskevan sopimuksen tekemisestä

text:
               15.12.2009

               FI

               Euroopan unionin virallinen lehti

               L 328/39

      NEUVOSTON PÄÄTÖS,
   tehty 30 päivänä marraskuuta 2009,
   Euroopan yhteisön ja Azerbaidžanin tasavallan hallituksen välisen tiettyjä lentoliikenteen näkökohtia koskevan sopimuksen tekemisestä
   (2009/947/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 80 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Neuvosto valtuutti 5 päivänä kesäkuuta 2003 komission aloittamaan neuvottelut kolmansien maiden kanssa voimassa olevien kahdenvälisten sopimusten tiettyjen määräysten korvaamisesta yhteisön kanssa tehtävillä sopimuksilla.

               (2)

               Komissio on neuvotellut yhteisön puolesta Euroopan yhteisön ja Azerbaidžanin tasavallan hallituksen välisen sopimuksen tietyistä lentoliikenteen näkökohdista (2), jäljempänä ’sopimus’, niiden menettelyjen ja ohjeiden mukaisesti, jotka on esitetty komission valtuuttamisesta aloittamaan neuvottelut kolmansien maiden kanssa voimassa olevien kahdenvälisten sopimusten tiettyjen määräysten korvaamisesta yhteisön kanssa tehtävillä sopimuksilla tehdyn neuvoston päätöksen liitteessä.

               (3)

               Sopimus allekirjoitettiin yhteisön puolesta neuvoston päätöksen 2009/741/EY (3) mukaisesti 7 päivänä heinäkuuta 2009 sillä varauksella, että se myöhemmin tehdään.

               (4)

               Sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Azerbaidžanin tasavallan hallituksen välinen sopimus tietyistä lentoliikenteen näkökohdista.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus antaa sopimuksen 8 artiklan 1 kohdassa tarkoitettu ilmoitus.

      Tehty Brysselissä 30 päivänä marraskuuta 2009.

            Neuvoston puolesta

            Puheenjohtaja

         B. ASK

      (1)  Lausunto annettu 25. lokakuuta 2005 (EUVL C 272 E, 9.11.2006, s. 56).

      (2)  EUVL L 265, 9.10.2009, s. 25.

      (3)  EUVL L 265, 9.10.2009, s. 24.


title: 2010/497/EU, Euratom: Euroopan parlamentin päätös, tehty 5 päivänä toukokuuta 2010 , vastuuvapauden myöntämisestä terveys- ja kuluttaja-asioiden toimeenpanoviraston talousarvion toteuttamisesta varainhoitovuonna 2008

text:
               25.9.2010

               FI

               Euroopan unionin virallinen lehti

               L 252/35

         EUROOPAN PARLAMENTIN PÄÄTÖS,
   tehty 5 päivänä toukokuuta 2010,
   vastuuvapauden myöntämisestä terveys- ja kuluttaja-asioiden toimeenpanoviraston talousarvion toteuttamisesta varainhoitovuonna 2008
   (2010/497/EU, Euratom)
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2008 (1),
   ottaa huomioon Euroopan yhteisöjen lopullisen tilinpäätöksen varainhoitovuodelta 2008 – Nide I (SEC(2009) 1089 – C7-0172/2009) (2),
   ottaa huomioon terveys- ja kuluttaja-asioiden toimeenpanoviraston lopullisen tilinpäätöksen varainhoitovuodelta 2008,
   ottaa huomioon komission vuotuisen kertomuksen Euroopan parlamentille varainhoitovuotta 2007 koskevien vastuuvapauden myöntämispäätösten seurannasta (KOM(2009) 526) sekä kertomuksen liitteenä olevan komission yksiköiden valmisteluasiakirjan (SEC(2009) 1427),
   ottaa huomioon komission tiedonannon ”Yhteenveto komission hallintosaavutuksista vuonna 2008” (KOM(2009) 256),
   ottaa huomioon komission vuosikertomuksen vastuuvapauden myöntävälle viranomaiselle vuonna 2008 toimitetuista sisäisistä tarkastuksista (KOM(2009) 419) sekä kertomuksen liitteenä olevan komission yksiköiden valmisteluasiakirjan (SEC(2009) 1102),
   ottaa huomioon tilintarkastustuomioistuimen kertomuksen terveys- ja kuluttaja-asioiden toimeenpanoviraston tilinpäätöksestä varainhoitovuodelta 2008 sekä viraston vastaukset (3),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),
   ottaa huomioon 16. joulukuuta 2008 julkaistun komission tiedonannon ”Tavoitteena yhteisymmärrys hyväksyttävän virheriskin käsitteestä” (KOM(2008) 866) sekä tiedonannon liitteenä olevan komission yksiköiden valmisteluasiakirjan (SEC(2008) 3054),
   ottaa huomioon neuvoston 16. helmikuuta 2010 antaman suosituksen varainhoitovuoden 2008 talousarvion toteuttamista koskevan vastuuvapauden myöntämisestä toimeenpanovirastoille (5828/2010 – C7-0055/2010),
   ottaa huomioon EY:n perustamissopimuksen 274, 275 ja 276 artiklan, Euroopan unionin toiminnasta tehdyn sopimuksen 317, 318 ja 319 artiklan ja Euratomin perustamissopimuksen 179 a ja 180 b artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 55, 145, 146 ja 147 artiklan,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19. joulukuuta 2002 annetun neuvoston asetuksen (EY) N:o 58/2003 (6) ja erityisesti sen 14 artiklan 3 kohdan,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta 21. syyskuuta 2004 annetun komission asetuksen (EY) N:o 1653/2004 (7) ja erityisesti sen 66 artiklan ensimmäisen ja toisen kohdan,
   ottaa huomioon kansanterveysalalla toteutettavaa yhteisön toimintaa hallinnoivan kansanterveysalan toimintaohjelman toimeenpanoviraston perustamisesta neuvoston asetuksen (EY) N:o 58/2003 mukaisesti 15. joulukuuta 2004 tehdyn komission päätöksen 2004/858/EY (8),
   ottaa huomioon päätöksen 2004/858/EY muuttamisesta ”kansanterveysalan toimintaohjelman toimeenpanoviraston” muuttamiseksi ”terveys- ja kuluttaja-asioiden toimeenpanovirastoksi”20. kesäkuuta 2008 tehdyn komission päätöksen 2008/544/EY (9);
   ottaa huomioon työjärjestyksen 76 artiklan ja liitteen VI,
   ottaa huomioon talousarvion valvontavaliokunnan mietinnön ja lausunnot valiokunnilta, joita asia koskee (A7-0099/2010),

               A.

               ottaa huomioon, että Euroopan unionin toiminnasta tehdyn sopimuksen 317 artiklan mukaan komissio toteuttaa talousarviota yhteistyössä jäsenvaltioiden kanssa omalla vastuullaan ja moitteettoman varainhoidon periaatteiden mukaisesti,

               1.

               myöntää terveys- ja kuluttaja-asioiden toimeenpanoviraston johtajalle vastuuvapauden viraston talousarvion toteuttamisesta varainhoitovuonna 2008;

               2.

               esittää huomautuksensa päätöslauselmassa, joka on erottamaton osa päätöksiä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2008, pääluokka III – Komissio ja toimeenpanovirastot;

               3.

               kehottaa puhemiestä välittämään tämän päätöksen sekä päätöksen vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2008, pääluokka III – Komissio, ja näihin päätöksiin erottamattomasti kuuluvan päätöslauselman terveys- ja kuluttaja-asioiden toimeenpanoviraston johtajalle, neuvostolle, komissiolle, Euroopan unionin tuomioistuimelle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL L 71, 14.3.2008.

      (2)  EUVL C 273, 13.11.2009, s. 1.

      (3)  EUVL C 304, 15.12.2009, s. 83.

      (4)  EUVL C 273, 13.11.2009, s. 122.

      (5)  EYVL L 248, 16.9.2002, s. 1.

      (6)  EYVL L 11, 16.1.2003, s. 1.

      (7)  EUVL L 297, 22.9.2004, s. 6.

      (8)  EUVL L 369, 16.12.2004, s. 73.

      (9)  EUVL L 173, 3.7.2008, s. 27.


Avis juridique important

|

32002D0918

2002/918/EY: Komission päätös, tehty 20 päivänä marraskuuta 2002, kolmansiin maihin osoitettujen Euroopan yhteisöjen virkamiesten palkkoihin, 1 päivästä helmikuuta, 1 päivästä maaliskuuta, 1 päivästä huhtikuuta, 1 päivästä toukokuuta ja 1 päivästä kesäkuuta 2002 sovellettavista korjauskertoimista

Virallinen lehti nro L 321 , 26/11/2002 s. 0045 - 0046

Komission päätös,tehty 20 päivänä marraskuuta 2002,kolmansiin maihin osoitettujen Euroopan yhteisöjen virkamiesten palkkoihin, 1 päivästä helmikuuta, 1 päivästä maaliskuuta, 1 päivästä huhtikuuta, 1 päivästä toukokuuta ja 1 päivästä kesäkuuta 2002 sovellettavista korjauskertoimista(2002/918/EY)EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuhun henkilöstöön sovellettavat palvelussuhteen ehdot, jotka on vahvistettu neuvoston asetuksessa (ETY, Euratom, EHTY) N:o 259/68(1) ja viimeksi muutettu asetuksella (EY, EHTY, Euratom) N:o 490/2002(2), sekä erityisesti näiden henkilöstösääntöjen liitteessä X olevan 13 artiklan toisen kohdan,sekä katsoo seuraavaa:(1) Neuvoston asetuksella (EY, Euratom) N:o 1522/2002(3) on vahvistettu henkilöstösääntöjen liitteessä X olevan 13 artiklan ensimmäisen kohdan mukaisesti 1 päivästä tammikuuta 2002 kolmansiin maihin osoitetuille virkamiehille heidän asemamaansa valuuttana maksettaviin palkkoihin sovellettavat korjauskertoimet.(2) Viime kuukausien aikana komission on tehnyt useita mukautuksia kyseisiin korjauskertoimiin(4) henkilöstösääntöjen liitteessä X olevan 13 artiklan toisen kohdan mukaisesti.(3) Olisi mukautettava 1 päivästä helmikuuta, 1 päivästä maaliskuuta, 1 päivästä huhtikuuta, 1 päivästä toukokuuta ja 1 päivästä kesäkuuta 2002 tiettyjä kyseisistä korjauskertoimista, koska, ottaen huomioon komission käytössään olevat tilastotiedot, joidenkin kolmansien maiden elinkustannuksissa tapahtunut muutos, joka on määritetty korjauskertoimen ja asianomaisen valuuttakurssin mukaisesti, on osoittautunut olevan suurempi kuin viisi prosenttia edellisen vahvistukseen tai mukauttamiseen verrattuna,ON PÄÄTTÄNYT SEURAAVAA:Ainoa artiklaKolmansiin maihin osoitetuille virkamiehille kyseisen asemamaan valuuttana maksettaviin palkkoihin sovellettavat korjauskertoimet vahvistetaan 1 päivästä helmikuuta, 1 päivästä maaliskuuta, 1 päivästä huhtikuuta, 1 päivästä toukokuuta ja 1 päivästä kesäkuuta 2002 alkaen liitteen mukaisesti.Näiden palkkojen maksamisessa käytettävät vaihtokurssit ovat samat kuin Euroopan yhteisöjen yleistä talousarviota toteutettaessa sovellettavat vaihtokurssit sen kuukauden osalta, joka edeltää ensimmäisessä kohdassa tarkoitettua päivämäärää.Tehty Brysselissä 20 päivänä marraskuuta 2002.Komission puolestaChristopher PattenKomission jäsen(1) EYVL L 56, 4.3.1968, s. 1.(2) EYVL L 77, 20.3.2002, s. 1.(3) EYVL L 229, 27.8.2002, s. 1.(4) EYVL L 150, 8.6.2002, s. 68.LIITE>TAULUKON PAIKKA>>TAULUKON PAIKKA>>TAULUKON PAIKKA>>TAULUKON PAIKKA>>TAULUKON PAIKKA>


|

32011D0820(04)

Unionin ulkoasioiden ja turvallisuuspolitiikan korkean edustajan päätös, annettu 19 päivänä heinäkuuta 2011 , asiakirjoihin tutustumista koskevista säännöistä

Virallinen lehti nro C 243 , 20/08/2011 s. 0016 - 0018

		Unionin ulkoasioiden ja turvallisuuspolitiikan korkean edustajan päätös,annettu 19 päivänä heinäkuuta 2011,asiakirjoihin tutustumista koskevista säännöistä2011/C 243/08KORKEA EDUSTAJA, jokaottaa huomioon Euroopan ulkosuhdehallinnon organisaatiosta ja toiminnasta 26 päivänä heinäkuuta 2010 annetun neuvoston päätöksen (2010/427/EU) ja erityisesti sen 11 artiklan 1 kohdan,ON HYVÄKSYNYT TÄMÄN PÄÄTÖKSEN:1 artiklaSoveltamisala1. Jokaisella unionin kansalaisella sekä jokaisella luonnollisella henkilöllä, joka asuu jossain jäsenvaltiossa, sekä jokaisella oikeushenkilöllä, jolla on sääntömääräinen kotipaikka jossain jäsenvaltiossa, on oikeus tutustua Euroopan ulkosuhdehallinnon, jäljempänä "EUH", asiakirjoihin asetuksessa (EY) N:o 1049/2001 Euroopan parlamentin ja neuvoston [1], jäljempänä "asetus", määriteltyjen periaatteiden, edellytysten ja rajoitusten sekä näissä säännöissä vahvistettujen erityissäännösten mukaisesti. Oikeus tutustua asiakirjoihin koskee EUH:n käytössä olevia asiakirjoja, toisin sanoen sen laatimia tai vastaanottamia taikka sen hallussa olevia asiakirjoja.2. Asetuksen 2 artiklan 2 kohdan mukaisesti sellaisella luonnollisella henkilöllä, joka ei asu missään jäsenvaltiossa, tai oikeushenkilöllä, jolla ei ole sääntömääräistä kotipaikkaa missään jäsenvaltiossa, on oikeus tutustua EUH:n asiakirjoihin samojen periaatteiden, edellytysten ja rajoitusten asettamien ehtojen mukaisesti, lukuun ottamatta oikeutta tehdä kantelu Euroopan oikeusasiamiehelle.2 artiklaHakemuksen tekeminen1. Hakemus saada tutustua EUH:n asiakirjaan on lähetettävä postitse osoitteeseen Access to Documents Coordinator, CHAR 15/11, European External Action Service, Rue de la Loi 170, Brussels 1046, Belgium, sähköpostitse käyttäen EUH:n verkkosivustolla olevaa hakemuslomaketta tai faksitse numeroon +32 22979893.2. Hakijalle lähetetään heti hakemuksen kirjaamisen jälkeen vastaanottoilmoitus (paitsi jos hakemukseen voidaan vastata samassa ajassa).3 artiklaMääräajat1. EUH vastaa alkuperäisiin ja uudistettuihin hakemuksiin 15 työpäivän kuluessa hakemuksen kirjaamisesta.2. Jos hakemus ei ole riittävän täsmällinen asetuksen 6 artiklan 2 kohdassa tarkoitetulla tavalla, EUH kehottaa hakijaa toimittamaan lisätietoja, jotta pyydetyt asiakirjat voidaan yksilöidä; vastauksen määräaika alkaa vasta EUH:n saatua nämä tiedot.3. Asetuksen 7 artiklan 3 kohdan ja 8 artiklan 2 kohdan mukaisesti määräaikoja voidaan poikkeuksellisesti jatkaa viidellätoista työpäivällä erityisesti seuraavissa tapauksissa:a) hakemus on monimutkainen ja laaja,b) hakemus edellyttää unionin edustuston kuulemista taic) hakemus edellyttää kolmannen osapuolen kuulemista.Hakijalle on ilmoitettava määräajan pidentämisestä ja syyt siihen.4 artiklaVastausten käsittely1. Asiakirjakoordinaattori (Access to Documents Coordinator) käsittelee vastaukset alkuperäisiin hakemuksiin.2. Vastauksista uudistettuihin hakemuksiin päättää hallintopääjohtaja (Chief Operating Officer) asiakirjakoordinaattorin neuvosta.5 artiklaKielteinen vastausJos vastaus hakemukseen on edes osittain kielteinen, siinä ilmoitetaan asetuksessa mainittuun poikkeukseen perustuvat syyt hakemuksen hylkäämiseen ja siinä ilmoitetaan hakijalle tämän oikeudesta esittää uudistettu hakemus (silloin kun on kyse vastauksesta alkuperäiseen hakemukseen) tai tämän käytettävissä olevista muutoksenhakukeinoista (silloin kun on kyse vastauksesta uudistettuun hakemukseen).6 artiklaEUH:n hallussa olevat kolmansien osapuolten asiakirjat1. Silloin kun EUH vastaanottaa hakemuksen, joka koskee sen hallussa olevaa kolmannelta osapuolelta peräisin olevaa asiakirjaa, kyseistä kolmatta osapuolta kuullaan, paitsi jos on selvää, että asiakirja on luovutettava tai sitä ei tule luovuttaa asetuksessa mainittujen poikkeusten perusteella.2. Hakemus hyväksytään kuulematta kolmatta osapuolta, jos asiakirjan laatija on jo julkaissut sen, taikka asetuksen tai vastaavien säännösten nojalla.3. Kolmatta osapuolta on kuitenkin kuultava, jos asiakirja on asetuksen 9 artiklassa tarkoitettu asiakirja tai jos asiakirja on peräisin jäsenvaltiosta, joka on pyytänyt asetuksen 4 artiklan 5 kohdan mukaisesti EUH:ta olemaan luovuttamatta sitä ilman sen etukäteen antamaa suostumusta. Jäsenvaltion on tehtävä tällainen pyyntö kirjallisesti.4. Kolmatta osapuolta kuullaan kirjallisesti (myös sähköpostitse) ja kolmannelle osapuolelle annetaan kohtuullinen määräaika vastaamiseen ottaen huomioon EUH:n vastausta koskevat 3 artiklassa vahvistetut määräajat. Kolmannen osapuolen on esitettävä kantansa kirjallisesti (myös sähköpostitse).5. Jos kolmas osapuoli ei ole vastannut määräaikaan mennessä tai kolmatta osapuolta ei voida tunnistaa tai tavoittaa, EUH tekee hakemusta koskevan päätöksen asetuksessa vahvistettuja poikkeuksia noudattaen ja ottaen huomioon kolmannen osapuolen oikeutetut edut niiden tietojen perusteella, jotka EUH:lla on käytettävissään.6. Jos EUH aikoo sallia asiakirjaan tutustumisen vastoin kolmannen osapuolen toiveita, se ilmoittaa kolmannelle osapuolelle aikomuksestaan luovuttaa asiakirja asetuksen mukaisesti sovellettavassa määräajassa sekä kolmannen osapuolen käytettävissä olevista muutoksenhakukeinoista, joiden avulla se voi vastustaa asiakirjan sisällön luovuttamista.7 artiklaEUH:n kuuleminen1. Unionin jäsenvaltion tai toisen toimielimen, elimen tai laitoksen pyynnöt kuulla EUH:ta silloin, kun unionin jäsenvaltio tai toinen toimielin, elin tai laitos on vastaanottanut hakemuksen saada tutustua sen hallussa olevaan asiakirjaan, joka on peräisin EUH:lta, lähetetään postitse osoitteeseen Access to Documents Coordinator, CHAR 15/11, European External Action Service, Rue de la Loi 170, Brussels 1046, Belgium, sähköpostitse osoitteeseen EEAS-ACCESS-TO-DOCUMENTS@eeas.europa.eu tai faksitse numeroon +32 22979893.2. EUH ilmoittaa kantansa nopeasti ottaen huomioon vastaukseen sovellettavan määräajan ja viimeistään viiden työpäivän kuluessa.8 artiklaTurvaluokitellut asiakirjat1. Jos hakemus saada tutustua asiakirjaan koskee asetuksen 9 artiklassa tarkoitettua asiakirjaa tai muuta EUH:n turvallisuussääntöjen nojalla luokiteltua asiakirjaa, hakemuksen käsittelevät virkamiehet, joilla on oikeus perehtyä kyseiseen asiakirjaan.2. Päätös hylätä kokonaan tai osittain tutustuminen turvaluokiteltuun asiakirjaan perustellaan asetuksen 4 artiklassa lueteltujen poikkeusten perusteella. Jos asiakirjaan tutustumista ei voida hylätä näiden poikkeusten perusteella, hakemusta käsittelevä virkamies huolehtii, että kyseinen asiakirja luokitellaan uudelleen ennen kuin se luovutetaan hakijalle.9 artiklaAsiakirjoihin tutustumista koskevat säännöt1. Asiakirjat, joihin tutustuminen sallitaan, lähetetään postitse, faksitse tai sähköpostitse. Jos hakemus koskee suurta asiakirjamäärää tai vaikeasti käsiteltäviä asiakirjoja, hakijaa voidaan kehottaa tutustumaan asiakirjoihin siellä, missä niitä säilytetään. Tällainen tutustuminen on maksutonta.2. Jos asiakirja on julkaistu, vastauksessa voidaan ilmoittaa sen julkaisuviitteet, kuten sen internet-osoite.3. Jos asiakirja on pidempi kuin 20 sivua, hakijalta voidaan periä maksu, joka on 0,10 EUR sivulta ja johon lisätään postimaksu. Muulla tavoin toimitetuista asiakirjoista perittävistä maksuista päätetään tapauskohtaisesti, mutta ne ovat kohtuullisia.10 artiklaAsiakirjarekisteri1. EUH ylläpitää asetuksen 11 artiklan mukaisesti asiakirjarekisteriä, johon on pääsy EUH:n verkkosivustolta.2. Asiakirjat, joihin sovelletaan asetuksen 9 artiklaa, kirjataan rekisteriin kyseisen artiklan mukaisesti ainoastaan sen tahon suostumuksella, jolta asiakirja on peräisin.11 artiklaVoimaantuloTämä päätös tulee voimaan päivänä, jona se hyväksytään.Tehty Brysselissä 19 päivänä elokuuta 2011.Korkea edustajaC. Ashton[1] EYVL L 145, 31.5.2001, s. 43.--------------------------------------------------


title: 2013/547/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka VI – Euroopan talous- ja sosiaalikomitea

text:
               16.11.2013

               FI

               Euroopan unionin virallinen lehti

               L 308/126

      EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka VI – Euroopan talous- ja sosiaalikomitea
   (2013/547/EU)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2011 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0229/2012) (2),

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (3),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

               —

               ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 164, 165 ja 166 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0076/2013),

               1.

               myöntää Euroopan talous- ja sosiaalikomitean pääsihteerille vastuuvapauden Euroopan talous- ja sosiaalikomitean talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, Euroopan unionin tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL L 68, 15.3.2011.

      (2)  EUVL C 348, 14.11.2012, s. 1.

      (3)  EUVL C 344, 12.11.2012, s. 1.

      (4)  EUVL C 348, 14.11.2012, s. 130.

      (5)  EYVL L 248, 16.9.2002, s. 1.

      (6)  EUVL L 298, 26.10.2012, s. 1.

         EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2011, pääluokka VI – Euroopan talous- ja sosiaalikomitea
      EUROOPAN PARLAMENTTI, joka

                  —

                  ottaa huomioon Euroopan unionin yleisen talousarvion varainhoitovuodeksi 2011 (1),

                  —

                  ottaa huomioon Euroopan unionin konsolidoidun tilinpäätöksen varainhoitovuodelta 2011 (COM(2012) 436 – C7-0229/2012) (2),

                  —

                  ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2011 ja toimielinten vastaukset (3),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2011 koskevan tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

                  —

                  ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 164, 165 ja 166 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0076/2013),

                  1.

                  panee tyytyväisenä merkille, että tilintarkastustuomioistuin totesi tarkastustyönsä perusteella, että virhetaso ei kokonaisuutena tarkastellen ole olennainen toimielinten ja elinten hallintomenoihin ja muihin menoihin liittyvissä maksuissa 31. joulukuuta 2011 päättyneeltä varainhoitovuodelta;

                  2.

                  toteaa, että tilintarkastustuomioistuin esitti vuoden 2011 vuosikertomuksessaan huomautuksia sopimusten tekemisestä väliaikaisen ja sopimussuhteisen henkilöstön kanssa ja havaitsi epäjohdonmukaisuuksia palkkaluokitusta ja palvelukseenottoa koskevissa ohjeissa; kehottaa Euroopan talous- ja sosiaalikomiteaa (ETSK) varmistamaan, että nämä epäjohdonmukaisuudet eivät toistu;

                  3.

                  panee merkille tilintarkastustuomioistuimen huomautuksiin annetut vastaukset ja tiedot palkkaluokitusta ja palvelukseenottoa koskevien ohjeiden päivittämisestä;

                  4.

                  toteaa, että vuonna 2011 Euroopan talous- ja sosiaalikomitealla oli käytettävissään 128 600 000 euroa maksusitoumusmäärärahoja (123 173 749 euroa vuonna 2010) ja niistä käytettiin 95,4 prosenttia eli vähemmän kuin vuonna 2010, jolloin käyttöaste oli 98 prosenttia; toteaa tämän johtuvan pääasiassa neuvoston päätöksestä olla hyväksymättä vuoden 2011 palkkamukautusta koskevaa komission ehdotusta; tähdentää, että ETSK:n talousarvio on luonteeltaan puhtaasti hallinnollinen ja että suuri osa määrärahoista käytetään toimielimen henkilöstöön ja loput kiinteistöihin, irtaimeen omaisuuteen, laitteisiin ja sekalaisiin hallinnosta johtuviin menoihin;

                  5.

                  tukee ETSK:n pyrkimyksiä rajoittaa vuoden 2013 talousarvionsa vuoden 2012 määrien tasolle ja toteuttaa siten kiinteämääräinen lisäys;

                  6.

                  panee merkille, että parlamentin vuoden 2010 vastuuvapauspäätöslauselman suositusten seurantaa koskevat huomiot on liitetty ETSK:n vuotuiseen toimintakertomukseen; pyytää tietoja ETSK:n toteuttamista menojen yksityiskohtaiseen uudelleenarviointiin liittyvistä toimista sekä uudelleenarvioinnin tuloksista;

                  7.

                  palauttaa mieliin toukokuussa 2011 ja toukokuussa 2012 antamansa päätöslauselmat vastuuvapauden myöntämisestä ETSK:n talousarvion toteuttamisesta ja muistuttaa kehottaneensa oikeusasiamiestä tiedottamaan parlamentille ETSK:n toiminnassa ilmenneistä epäkohdista; ilmaisee huolensa oikeusasiamiehen 6. marraskuuta 2012 tekemästä, kanteluun 2744/2009(MF)JF liittyvästä päätöksestä, joka koskee erittäin vakavaa epäkohtaa, ja ilmoittaa aikovansa toimittaa päätöksen parlamentin puhemiehelle, jotta hän voi harkita, olisiko se toimitettava parlamentin asiasta vastaavalle valiokunnalle; panee merkille, että ETSK on luvannut estää samankaltaisten tilanteiden syntymisen tulevaisuudessa ja on toteuttanut toimia niiden estämiseksi;

                  8.

                  antaa ETSK:lle tunnustusta jäsentensä taloudellisia korvauksia koskevien sääntöjen uudistamisesta muun muassa siten, että matkaliput korvataan ainoastaan todellisten kustannusten perusteella, ja edellyttää neuvoston hyväksyvän tämän viipymättä; muistuttaa, että järjestelmän olisi oltava täysin toimintavalmis ETSK:n seuraavan toimikauden alkuun mennessä;

                  9.

                  panee tyytyväisenä merkille, että päätös julkistaa ETSK:n jäsenten taloudellisia sidonnaisuuksia koskevat ilmoitukset pantiin täytäntöön vuonna 2012;

                  10.

                  on tyytyväinen ETSK:n jäsenten ja parlamentin talousarvion valvontavaliokunnan välisen yhteistyön lujittamiseen erityisesti vastuuvapausmenettelyn yhteydessä;

                  11.

                  panee tyytyväisenä merkille, että ETSK:n ja alueiden komitean välisen yhteistyösopimuksen arvioidaan saavan aikaan noin 40 miljoonan euron arvoiset säästöt/synergiat; olisi kiinnostunut saamaan uudemman arvion kyseisen sopimuksen eduista, koska edellä mainitut tiedot ovat vuodelta 2005 eikä niissä ole otettu huomioon 27 jäsenvaltion unionin tilannetta;

                  12.

                  onnittelee sekä Euroopan talous- ja sosiaalikomiteaa että alueiden komiteaa EMAS-sertifikaatin ja ISO 14001 -sertifikaatin saamisesta;

                  13.

                  kiinnittää huomiota velvoitteeseen julkistaa energiankulutusta ja uusiutuvan energian osuutta koskevat tiedot; pyytää saada vuotuisissa toimintakertomuksissa tietoja uusiutuvista energialähteistä saatavan energian käytöstä;

                  14.

                  on tyytyväinen käännöstoiminnassa toteutettuihin parannuksiin sen jälkeen, kun ETSK ja alueiden komitea uusivat yhteistyösopimuksensa; panee kuitenkin merkille, että vuonna 2011 ulkoisen kääntämisen kysyntä oli edellisiä vuosia suurempi; kannustaa Euroopan talous- ja sosiaalikomiteaa ryhtymään lisätoimiin, jotta käännöstoiminnan piikit voidaan suunnitella paremmin;

                  15.

                  tukee ETSK:n ja alueiden komitean hallinnollista yhteistyösopimusta koskevan väliarvioinnin päätelmiä; katsoo, että yhteisten palvelujen ja käännöstoiminnan henkilöstöresurssien rationalisoimiseksi olisi tehtävä joitakin parannuksia;

                  16.

                  ehdottaa, että toteutetaan toimia yhteisten palvelujen hallinnoinnin alalla tehtävän yhteistyön tehostamiseksi;

                  17.

                  kehottaa Euroopan talous- ja sosiaalikomiteaa tiedottamaan vuotuisessa toimintakertomuksessaan konkreettisista talousarviosäästöistä, jotka ovat seurausta hallinnollisen yhteistyösopimuksen täytäntöönpanosta;

                  18.

                  pyytää saada tietoja ETSK:n alueiden komitean kanssa järjestämiä videoneuvotteluja varten varattujen tilojen käytön talousarviovaikutuksista, kun videoneuvottelut käynnistyvät;

                  19.

                  panee merkille ETSK:n toimet toimintansa itsearvioinnin kehittämiseksi julkisen hallinnon Eurooppa-instituutin tuella;

                  20.

                  pitää myönteisenä pyydettyjen mutta käyttämättä jääneiden tulkkauspalvelujen osuuden vähenemistä 8,9 prosenttiin vuonna 2011 (12,3 prosenttia vuonna 2010); on tyytyväinen siihen, että ETSK on toimittanut tämän erittäin hyödyllisen tiedon; toteaa kuitenkin, että käyttämättömien palvelujen osuus on edelleen suuri, ja kehottaa Euroopan talous- ja sosiaalikomiteaa ryhtymään lisätoimiin vähentääkseen niiden määrää; pyytää, että ETSK seuraa tehtyjä muutoksia ja antaa yksityiskohtaista tietoa ongelman käsittelystä;

                  21.

                  suosittelee ottamaan käännöspalveluita varten käyttöön yhteisen hankintajärjestelmän, jonka avulla olisi mahdollista jakaa tällaisia palveluita toimielinten kesken ja varmistaa osaltaan, että ne ovat täydessä käytössä;

                  22.

                  kehottaa Euroopan talous- ja sosiaalikomiteaa sisällyttämään vuotuiseen toimintakertomukseensa yksityiskohtaiset tiedot viestintäkustannuksista ja niistä tehdyistä johtopäätöksistä;

                  23.

                  panee merkille 1 712 535 euron viestintämäärärahojen erittäin korkean käyttöasteen vuonna 2011; on tyytyväinen siihen, että määrärahat laskivat 1 597 200 euroon; antaa ETSK:lle tunnustusta kaikista aloitteista ja tapahtumista, joita on toteutettu vuosina 2012 ja 2013 sen toiminnan edistämiseksi ja yhteyksien rakentamiseksi kansalaisyhteiskunnan ja unionin toimielinten välille; katsoo, että samoin kuin kaikki muutkin toimielimet ETSK voi harjoittaa viestintää tehokkaasti vähemmin varoin;

                  24.

                  pitää valitettavana, että vuonna 2011 ETSK:n verkkosivuston ja sen pääsihteerin henkilökohtaisen verkkopäiväkirjan välillä oli epäasianmukainen kytkös, joka päättyi vasta sen jälkeen, kun verkkopäiväkirjassa esitettyjä kommentteja oli tuotu julki; painottaa, että toimielimen nimissä esitetyt tiedot ja virkamiesten henkilökohtaiset mielipiteet on pidettävä erillään;

                  25.

                  pyytää saada vuotuisessa toimintakertomuksessa tietoa siitä, kuinka ETSK:n työntekijät voivat käyttää esikoulupalveluita; panee merkille, että neuvoston ja ETSK:n välinen sopimus, joka koski ETSK:n henkilöstön mahdollisuutta käyttää neuvoston lastenhoitopalveluita, purettiin odottamatta, ja pyytää ETSK:a tarkastelemaan mahdollisia ratkaisuja;

                  26.

                  pyytää sisällyttämään ETSK:n vuotuiseen toimintakertomukseen tarkempia tietoja ETSK:n kanssa yhteistyössä toimivien ulkopuolisten kansalaisjärjestöjen järjestämiä kokouksia varten käyttöön annettavista tiloista; haluaa mielellään lisää tietoa näille järjestöille aiheutuvista hyödyistä ja kustannuksista ja niiden valintatavasta; on tyytyväinen siihen, että järjestön ja tapahtuman valinnalle on asetettu tarkat perusteet ja että tapahtuman on liityttävä unioniin, se ei saa olla luoteeltaan kaupallinen eikä sillä saa olla poliittista tavoitetta ja sen on korostettava ETSK:n roolia;

                  27.

                  tukee ETSK:n vuotuisen toimintakertomuksen liitteessä B esitettyjä sisäisen tarkastuksen suosituksia;

                  28.

                  on tietoinen hankkeista, joita on toteutettu asiakirjahallinnon sekä tieto- ja viestintätekniikan infrastruktuurin uudenaikaistamiseksi; uskoo, että asiakirjahallinnon uudistaminen etenee hyvin ja auttaa parantamaan ETSK:n toiminnan tuloksellisuutta; toivoo, että tieto- ja viestintätekniikan uudistuksella saavutetaan samat tulokset; pyytää seuraamaan näitä hankkeita vuoden 2012 toimintakertomuksessa.

         (1)  EUVL L 68, 15.3.2011.

         (2)  EUVL C 348, 14.11.2012, s. 1.

         (3)  EUVL C 344, 12.11.2012, s. 1.

         (4)  EUVL C 348, 14.11.2012, s. 130.

         (5)  EYVL L 248, 16.9.2002, s. 1.

         (6)  EUVL L 298, 26.10.2012, s. 1.


title: Neuvoston päätös (EU) 2016/272, annettu 12 päivänä helmikuuta 2016, Euroopan unionin ja Vanuatun tasavallan välisenlyhytaikaista oleskelua koskevan viisumivapaussopimuksentekemisestä Euroopan unionin puolesta

text:
               27.2.2016

               FI

               Euroopan unionin virallinen lehti

               L 52/11

         NEUVOSTON PÄÄTÖS (EU) 2016/272,
   annettu 12 päivänä helmikuuta 2016,
   Euroopan unionin ja Vanuatun tasavallan välisenlyhytaikaista oleskelua koskevan viisumivapaussopimuksentekemisestä Euroopan unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä 218 artiklan 6 kohdan toisen alakohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Komissio on neuvotellut Euroopan unionin puolesta Vanuatun tasavallan kanssa lyhytaikaista oleskelua koskevan viisumivapaussopimuksen, jäljempänä ’sopimus’.

               (2)

               Sopimus on allekirjoitettu ja sitä sovelletaan väliaikaisesti 28 päivästä toukokuuta 2015 neuvoston päätöksen (EU) 2015/1035 (2) mukaisesti.

               (3)

               Sopimuksella perustetaan sopimuksen hallinnointia käsittelevä asiantuntijoiden sekakomitea. Unionia edustaa sekakomiteassa komissio, jota jäsenvaltioiden edustajien olisi avustettava.

               (4)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (3) mukaisesti; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)

               Tällä päätöksellä kehitetään Schengenin säännöstön niitä määräyksiä, joihin Irlanti ei osallistu neuvoston päätöksen 2002/192/EY (4) mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan unionin ja Vanuatun tasavallan välinen lyhytaikaista oleskelua koskeva viisumivapaussopimus unionin puolesta.
   2 artikla
   Neuvoston puheenjohtaja tekee unionin puolesta sopimuksen 8 artiklan 1 kohdassa määrätyn ilmoituksen (5).
   3 artikla
   Komissio edustaa jäsenvaltioiden edustajien avustamana unionia sopimuksen 6 artiklan nojalla perustetussa asiantuntijoiden sekakomiteassa.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 12 helmikuuta 2016.

            Neuvoston puolesta

            Puheenjohtaja

         J.R.V.A. DIJSSELBLOEM

      (1)  Hyväksyntä annettu 15 joulukuuta 2015 (ei vielä julkaistu virallisessa lehdessä).

      (2)  Neuvoston päätös (EU) 2015/1035 annettu 7 päivänä toukokuuta 2015, Euroopan unionin ja Vanuatun tasavallan välisen lyhytaikaista oleskelua koskevan viisumivapaussopimuksen allekirjoittamisesta Euroopan unionin puolesta ja sen väliaikaisesta soveltamisesta (EYVL L 173, 3.7.2015, s. 46).

      (3)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

      (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

      (5)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.